VENDIM
Nr. 156, datë 9.7.2018

MBI PRANIMIN E KËRKESËS SË SHOQËRISË “EFT ALBANIA” SHPK PËR HEQJEN E LICENCËS SË VEPRIMTARISË SË TREGTIMIT TË ENERGJISË ELEKTRIKE

Në mbështetje të nenit 16 dhe të nenit 42, pika 1, germa “dh”, të ligjit nr. 43/2015, “Për Sektorin e Energjisë Elektrike”, të ndryshuar; të nenit 5, germa “dh”; të nenit 7, paragrafi 2 dhe nenit 9, të “Rregullores për procedurat e heqjes së licencave në sektorin e energjisë elektrike dhe gazit natyror”, miratuar me vendimin e bordit të ERE-s nr. 58, datë 18.4.2017, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e bordit të ERE-s nr. 96, datë 17.6.2016; bordi i ERE-s, në mbledhjen e tij të datës 9.7.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut, mbi kërkesën e shoqërisë “EFT Albania” sh.p.k., për heqjen e licencës së veprimtarisë së tregtimit të energjisë elektrike,
konstatoi se: 
- Bordi i Komisionerëve të ERE-s, me vendimin nr. 108, datë 14.11.2014, ka licencuar shoqërinë “EFT Albania” sh.p.k. në aktivitetin e tregtimit të energjisë elektrike.
- Shoqëria “EFT Albania” sh.p.k. me shkresën e protokolluar në ERE me nr. 487 prot., datë 3.0.2018, ka kërkuar nën vullnetin e saj të plotë heqjen e licencës së veprimtarisë së tregtimit të energjisë elektrike.
- Kërkesa e shoqërisë “EFT Albania” sh.p.k., për heqjen e licencës së tregtimit të energjisë elektrike vjen në zbatim të nenit 42, pika 1, germa “dh”, “Heqja e një licence”, të ligjit nr. 43/2015, “Për sektorin e energjisë elektrike”, të ndryshuar, si dhe të nenit 5, germa “dh”, të “Rregullores për procedurat e heqjes së licencave në sektorin e energjisë elektrike dhe gazit natyror”, miratuar me vendimin e bordit të ERE-s nr. 58, datë 18.4.2017.
Subjekti ka përmbushur të gjitha detyrimet qe lidhen me pagesat e rregullimit ndaj ERE-s.
Për gjithë sa më sipër, bordi i ERE-s

VENDOSI:

1. Të pranojë kërkesën e shoqërisë “EFT Albania” sh.p.k., për heqjen e licencës së veprimtarisë së tregtimit me energji elektrike, me nr. 255, seria T14, miratuar me vendimin e Bordit të Komisionerëve të ERE-s nr. 108, datë 14.11.2014. 
2. Me hyrjen në fuqi të këtij vendimi, licenca e sipërcituar humbet fuqinë e saj juridike.
3. Drejtoria e Licencimit dhe e Monitorimit të Tregut të njoftojë kërkuesin për vendimin e bordit të ERE-s. 
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

